הוועדה לביטחון לאומי, כנסת 25, פרוטוקול מספר 111, 2024-01-17 00:00

צביקה פוגל: מכובדי בוקר טוב, אנחנו נתחיל את הדיון, למרות שהמציע עדיין מתעכב, אבל אנחנו לא יכולים להרשות לעצמנו לאחר

צביקה פוגל:  ברשותכם, אני בדרך כלל פותח את הדיונים האלה בתזכורת של איפה אנחנו חיים ומה קורה אתנו, אבל תרשו לי הבוקר להגיד בהצלחה לניצב משנה גלעד בהט, מגיע לך

צביקה פוגל:  ה"נצ" נשאר, רק ה-"ס" הפך להיות "מ" בסוף

צביקה פוגל:       אנחנו ביום ה-103 לחרבות ברזל

צביקה פוגל:  גם הבוקר התעוררנו עם ההודעות האלה, שבלתי נסבל לשמוע אותן, אבל אנחנו מבינים שזה חלק – אני לא רוצה להגיד מחיר, כי זה נשמע לי משהו מאוד זול – מהמשמעות של הקיום שלנו ומה אנחנו צריכים לעשות כדי באמת להבטיח אותו גם בעתיד

צביקה פוגל:  אז הבוקר אנחנו מתעוררים עם הידיעה על שני חטופים, שכבר לא יחזרו בחיים הביתה, ועוד שני לוחמי שריון שנהרגו תוך כדי המלחמה

צביקה פוגל:       אבל מצד שני, תרשו לי גם להסתכל על ההישגים, גם בעזה, גם ביהודה ושומרון וגם בצפון

צביקה פוגל:  אני לא נותן לרוח הרעה, שלעתים שוררת בקרבנו ומנסה לדכדך אותנו, יש לנו הרבה מאוד חיילות וחיילים שנלחמים שם – הילדים שלנו, הנכדים שלנו, האבות שלנו – נלחמים באמת באומץ ובגבורה, כדי בסופו של דבר לאפשר לנו את מה שאנחנו רוצים, גם מתוך הבנה של צדקת הדרך וגם האמונה שמה שאנחנו עושים זה הדבר הנכון

צביקה פוגל:  מעבר לזה שהלב מתכווץ כל בוקר מחדש, לצערי, יש גם קטעים שבהם הלב מתרחב כדי לדעת שבמלחמת האין ברירה הזאת, במלחמת הקיום הזאת, אנחנו עושים באמת את מה שנדרש

צביקה פוגל:       ובחזרה לדיון, שנמשך כבר פגישה רביעית, בחוק המוצע – הצעת החוק סדר הדין הפלילי (תיקון – החמרת תנאי שחרור בערובה), אני חייב לומר לכם שבמהלך השבוע, שבוע וחצי האחרונים הוויכוח מתגלגל למקומות, שאני לא חשבתי שיתגלגל לשם, כי כשאני מתחיל לשמוע כל מיני גורמים אומרים לי: תשמע, השוטרים ינצלו את זה לדברים לא חוקיים ולא טובים, אני מבין שכבר אין דרך להתמודד עם החוק או עם הרעיון שמסתתר מאחוריו ומתחילים לקחת אותי למחוזות לא טובים, ואני לא אדרדר לשם, אני לא רוצה להגיע לשם

צביקה פוגל:  אני חושב שעשינו את כל המאמצים פה כדי להגיע להצעת חוק, שנותנת לנו מענה נכון לדרישות של השטח ומאפשרת לנו לשפר את שגרת החיים הנורמלית שלנו במקומות שבהם זה יבוא לידי ביטוי, ואני שמח שבמהלך השבוע, שבוע וחצי האחרונים נפגשו הגורמים, דנו בעניינים, ניסו למצוא את שביל הזהב כדי להביא את החוק פה היום לכלל הצבעה לקריאה ראשונה, ואני כבר אומר: אני יודע שיש רעיונות של עדכונים כאלה ואחרים, מה שנקרא בעגה המקצועית – אני לא אוהב את זה, אבל אני אשתמש בזה – fine tuning, תיקונים מעודנים לקראת קריאה שנייה ושלישית, ואני אשמח שנעשה את זה גם, אבל נכון לרגע זה ההצעה עומדת פה על השולחן ואנחנו עד השעה 9:15 – כלומר, לא נשאר לנו עוד הרבה, קצת פחות משעה – נסכם, נצביע ונביא את זה למליאה לקריאה ראשונה

צביקה פוגל:  אנחנו נתחיל בהקראה של הנוסח המעודכן

משה סעדה: אני רוצה להגיד משהו

צביקה פוגל: אני אתן לך להגיד, אני רק רוצה שנתחיל בהקראה של הנוסח המעודכן, ואחרי זה נאפשר התייחסויות

צביקה פוגל:  חבר הכנסת משה סעדה, בבקשה, רצית להתייחס

משה סעדה: קודם כל, אני מברך על השינוי הזה, אבל אני חושב שהעיקר חסר מן הספר, וגם זה דובר על ידי נציגי המשטרה, אפילו על ידי נציגי הפרקליטות

משה סעדה:  עיקר הצורך של המשטרה זה ביכולת להאריך את התנאים, אבל מה שמעכב את המשטרה לעשות את זה – זה שהסעיף מחייב הסכמה, זאת אומרת זה וולונטרי, בסופו של דבר אם אין הסכמה, מגיעים לבית משפט

משה סעדה:       האמת, היה עדיף פחות ימים, אבל בלי הסכמה

משה סעדה:  אם היית שואל את השוטרים, מה עדיף, מה העיקר? אם אנחנו עושים את מלאכתנו נאמנה, ולא סתם בשביל הסיסמה "הארכנו מ-30 ל-90", זה חסר ערך, כי על ה-90 הוא יגיע לבית משפט, וברוב המקרים בית משפט לא ייתן את זה, אז במה הועלנו?      לכן הנכון הוא אולי לצמצם בימים, אבל לאפשר לשוטר את הסמכות בלי הסכמה

משה סעדה:  זה כמו שתגיד: אני נותן לך סמכות לעצור לכמה זמן שאתה רוצה בהסכמה

משה סעדה:  האמת, אם היית מציע לי, הייתי אומר לך: זה חסר ערך, זאת סתם אמירה ריקה

משה סעדה:  לכן אני שואל את עצמי, אם לא נכון שנדייק את זה עכשיו, או שאפילו נחשוב ביחד – יחד עם הפרקליטות, יחד עם המשטרה – אולי נצמצם את הימים, אבל נאפשר את הדבר החשוב הזה באמת, זה שינוי דרמטי

משה סעדה:  אם זה בלי הסכמה, עשינו משהו עם ערך, לא סתם עשינו משהו בשביל הכותרת בעיתון

משה סעדה:       לכן אני מציע שכל אחד מהדוברים יתייחס לעניין הזה, איך אפשר בתיקון הזה לתקן כבר עכשיו, שזה יהיה בלי הסכמה

משה סעדה:  אם הבנתי נכון מחבריי, אני חושב שגם בדוח של ועדת דותן יש התייחסות

נתנאל לגאמי: יש התייחסות, אבל יש גם איזונים אחרים, זה חלק מההתייחסות

צביקה פוגל: לא נתנו פה דרור בדיון, רגע, יש סדר

צביקה פוגל:  תודה, חבר הכנסת משה סעדה

צביקה פוגל:       חבר הכנסת אריאל קלנר, רצית לומר משהו?     

אריאל קלנר: כן כן, אדוני היושב-ראש, תודה על הדברים

אריאל קלנר:  אני חושב שכולנו רוצים משטרה חזקה וכולנו רוצים שלטון חוק במדינה, ולא להגיע למצב של איש הישר בעיניו יעשה

אריאל קלנר:  כולנו גם מבינים שהכול זה שאלה של איזונים ובלמים

אריאל קלנר:  אנחנו דואגים לחירויות הפרט במדינה, אנחנו לא רוצים לחיות במקום שבו מתקבלות החלטות בנוגע לחפים מפשע, כי עד שאדם הורשע, הוא חף מפשע, ואם מתקבלות החלטות בצורה שהיא לא מושכלת ונשללת החירות שלו, חירותו של האדם זה אולי הדבר הנעלה ביותר במדינה, במדינה דמוקרטית, ולכן צריך את האיזונים והבלמים

אריאל קלנר:       אני חושב שחשוב שהחוק הזה יוודא, שהוא מתייחס לעבירות המתאימות, לעבירות החמורות ביותר, כי עבירה מסוג פשע כוללת הרבה מאוד דברים

משה סעדה: הורידו

אריאל קלנר: אז מה הכניסו בדיוק? בוא נראה, אני רוצה להבין יותר, אולי בהמשך הדיון, אבל תסבירו באמת - - -     

משה סעדה: - - - הורידו את כל חופש הביטוי ואת כל העבירות של ההפגנות

אריאל קלנר: אוקי, אני רוצה להבין, מה זאת עבירת פשע? מה היא כוללת? כי גם בעבירות פשע, יש פשע חמור

צביקה פוגל:  ביקשת הבהרה, מה עכשיו אתה לוקח לי את כל הזמן של הדיון? ביקשת הבהרה, בוא ניתן לגורמים הזדמנות להציג את ההבהרה

צביקה פוגל:  תודה רבה לחבריי חברי הכנסת

צביקה פוגל:  אדוני היועץ המשפטי לוועדה, עוה"ד גלעד, בבקשה

גלעד נווה: הצעת חוק סדר הדין הפלילי (סמכויות אכיפה – מעצרים) (תיקון – החמרת תנאי שחרור בערובה), התשפ"ג-2023         הוספת 42א	סעיף 1

גלעד נווה:  	בתקופה שעד תום שלוש שנים מיום פרסומו של חוק זה יקראו את חוק סדר הדין הפלילי (סמכויות אכיפה – מעצרים), התשנ"ו-1996 (להלן – החוק העיקרי), כך שאחרי סעיף 42 יבוא:     	"שחרור בערובה של	42א

גלעד נווה:  לעניין העבירות המנויות בתוספת, יחולו הוראות סעיף  	  חשוד בעבירת פשע 	         סעיף 42(ב) בשינויים המפורטים להלן: 	  - הוראת שעה  				         (1) בפסקה (3), במקום "15 ימים" יבוא "90 ימים"; 		 				         (2) בפסקה (4), במקום "30 ימים" יבוא "90 ימים"; 				 				         (3) בפסקה (5), במקום "15 ימים" יבוא "30 ימים";                                                                                  (4) בפסקה (7), במקום "5 ימים" יבוא "15 ימים"

גלעד נווה:  				           	הוספת תוספת 	2

גלעד נווה:  אחרי סעיף 83 לחוק העיקרי יבוא:     תוספת (סעיף 42א)     

גלעד נווה: עבירות לפי סעיפים אלה בחוק העונשין, התשל"ז-1977: סעיף 192" - פה יש תוספת נוספת – "340א(א), סעיפים 413ג-ד, ו ו-ז, סעיף 451, סעיף 458 וסעיף 460"

צביקה פוגל: חבר הכנסת רביבו המציע, דברי נימוק להצעה המעודכנת, כדי שנוכל לקיים על זה דיון קצר והצבעה, בבקשה

אליהו (אלי) רביבו: אדוני היושב-ראש, חבריי חברי הכנסת, שאר הנוכחים שותפים, אלה שהיו בעד, אלה שפחות, לאחר שעות רבות של דיונים מול לשכת השר לביטחון לאומי, מול עורכי דין פרטיים, מול הייעוץ המשפטי, ובעקבות הדיונים החשובים, הממושכים והעמוקים בוועדה בראשותך, אדוני היושב-ראש, אני גאה ונרגש להציג נוסח מעודכן לקריאה הראשונה, כפי שכרגע הוקרא לנו, אשר מאזן בעיניי בין מטרות החוק המקוריות, כפי שהגשתי בתחילת התהליך, לבין החשש משימוש לרעה בסמכות הקצין הממונה

אליהו (אלי) רביבו:       הצעת החוק להחמרת תנאי השחרור בערבות בנוסחה המעודכן היא הוראת שעה לשלוש שנים ומוגדרת לעבירות פשע בלבד

אליהו (אלי) רביבו:  לאחר סקירה ממושכת של חוק העונשין, הוספנו עבירות עוון ספציפיות, כגון: איומים וגניבת רכב, אשר לפי נתוני המשטרה, הקצין הממונה עושה שימוש בסמכותו בעבירות אלה, ואכן הן חלק מרכזי בשיטת ההפעלה שבה אנו נלחמים

אליהו (אלי) רביבו:  קיימנו על זה בינינו דיונים ממושכים, הקשבתי לגישתך, קיבלתי אותה

אליהו (אלי) רביבו:  בנוסף, מוחרגות מהצעת החוק עבירות פשע הנוגעות לחופש ההפגנה והפרעה לשוטרים, וזאת על מנת להימנע חלילה משימוש לרעה בכלי החשוב שאנו נותנים כעת למשטרה

אליהו (אלי) רביבו:  אני מבקש מהוועדה להצביע בעד לקריאה ראשונה, ומודיע לוועדה, כי יתכן שרשימת עבירות הפשע שהוחרגו ועבירות העוון שהוספו עשויה להשתנות מעט לקראת הקריאה השנייה

אליהו (אלי) רביבו:  כל זאת, אם יימצא לכך צורך ונגיע לתובנות נוספות מעבר למה שהגענו

אליהו (אלי) רביבו:       בנימה אישית, אני נכנסתי לזירה הציבורית בגיל מופלג ביחס לחלק גדול מחבריי

צביקה פוגל: אתה רוצה להתווכח איתי בעניין הזה?     

אליהו (אלי) רביבו: לא, אתך לא, אבל אתה – להבדיל ממני – עברת כברת דרך ארוכה בתרומה לציבור

משה סעדה: - - -      

אליהו (אלי) רביבו: בדיוק, גם במישור הצבאי, גם במישור האזרחי כראש ועדה ממונה ובעוד מגוון פעולות, כך שבשבילי להיכנס לזירה הציבורית מתוך פעילות של מאחורי הקלעים, שהכשירה אותי במשהו, אבל אפשרה לי לשמור על האנונימיות שכל כך נהניתי ממנה

אליהו (אלי) רביבו:  בתחילת הדרך בהתמודדות שלי עם ריבונו של עולם ובשיח שלי עם קהל בוחריי, הנפתי שלושה דגלים: אחד והמרכזי שבהם הוא הגברת המשילות

אליהו (אלי) רביבו:       רק תוך כדי הפעילות הפרלמנטרית שלי, אני גיליתי שלהצליח בהליכי חקיקה ולהגיע למצב שחוק שאתה מקדם, מאמין, יוזם ונאבק למענו בהתאם לאג'נדה וכפי שהרגע אמרתי, בהתאם להתחייבות שלי, זה תהליך ארוך, ממושך ומייגע

אליהו (אלי) רביבו:  כמו נרגש וגאה להגיע למעמד הזה, שחוק שאני מקדם אותו הוא כמו ילד, שאתה מטפח ומוציא אותו שיראה את אוויר העולם וייתן ממנו לזולת

אליהו (אלי) רביבו:       לכן לקראת הקריאה השנייה, אני מודה קודם כל לשר לביטחון לאומי ולצוותו, לאדוני יושב-ראש הוועדה ולצוותו, לייעוץ המשפטי לוועדה, למרכז המחקר והמידע, כמובן לצוותי שמלווה אותי בכל התהליך הזה

אליהו (אלי) רביבו:  אני מקווה שיחד, כפי שסיכמנו, הצעת החוק תיכנס לספר החוקים של מדינת ישראל בהקדם האפשרי

אליהו (אלי) רביבו:  לפיכך, אני מבקש מחבריי להצביע בעד ההצעה

אליהו (אלי) רביבו:  תודה רבה

צביקה פוגל: היה חשוב לשמוע אותך גם הבוקר

צביקה פוגל:  מכובדיי, אתם יודעים את סד הזמנים שאנחנו נמצאים בו

צביקה פוגל:  אל תסבירו לי למה לא, תסבירו לי למה כן ומה צריך לעשות כדי שיהיה יותר טוב, כי אנחנו נצביע היום

צביקה פוגל:       המשרד לביטחון לאומי, זכות הדיבור שלכם, בבקשה

דוד לוי: קיימנו דיונים אתמול ושלשום

דוד לוי:  לגבי הסעיפים, כמו הספוילר של חבר הכנסת משה סעדה, רצינו להוריד עבירות שקשורות לחופש ביטוי במובנו הרחב וסעיפים שבאמת קשורים לנושא הזה, כדי שלא ייעשה חלילה שימוש לרעה, ולמקד את זה בתכלית שרצה לקדם חבר הכנסת רביבו, עבירות חמורות ועבירות פחות חמורות, אבל שקשורות לעבירות החמורות, ולפעמים אין יכולת או קשה להוכיח אותן

דוד לוי:       כמובן שלקראת שנייה ושלישית אולי נדייק את זה קצת יותר מן הסתם, נשמע דברים

צביקה פוגל: היתה פה התייחסות מאוד חשובה של חבר הכנסת משה סעדה – תנו לי, אני יודע לנהל את הדיון, רגע – לנושא של הסכמה, מה עמדתכם בעניין הזה?     

דוד לוי: יש כמה נושאים, שאפשר אולי לדייק, להוסיף, עוד קצת להגן על הזכויות, ובמקביל אולי לאפשר את אי ההסכמה

אריאל קלנר: דוד, יש לי שאלה אליך

אריאל קלנר:  עבירה של עוון נכללת בתוך הסיפור הזה

אריאל קלנר:  עבירה של עוון זאת עבירה של שני שכנים, סכסוך שכנים שרבים ביניהם, מתווכחים, אחד מאשים את השני שהוא איים עליו, בלי משפט, עוד לפני שאדם הורשע – עוד פעם, אנחנו מדברים פה על אדם חף מפשע

אריאל קלנר:  תהיה פה סמכות להרחיב אותו ל-90 יום מהבית שלו

אריאל קלנר:  אני לא מדבר פה על ארגוני פשע ועל דברים כאלה, אלא על דברים שקורים לפעמים ביום יום, לא יודע – חבלה ברכב במזיד זה דבר שהוא חמור ביותר, אבל לפעמים – שוב, אנחנו מדברים פה על סכסוכים קטנים בין אנשים, לא אמרתי שהם צריכים לקבל צל"ש על התנהגות כזאת, אבל לקבל הרחקה מהבית ל-90 יום על פנצ'ר לרכב

אריאל קלנר:  עוד פעם, אנחנו לא מדברים על אנשים מסוכנים

צביקה פוגל: חבר הכנסת קלנר, הנושא הובן, ההערה שלך מובנת ויש לה מקום, אבל לא נתחיל לעבור עכשיו על כל רשימות העוון, בוא נתייחס את ההתייחסות

צביקה פוגל:  הצגת שאלה נכונה, בוא נשמע את התשובה, בבקשה

דוד לוי: הוא באמת מעלה פה שאלה

דוד לוי:  יש הרבה מאוד עבירות בחוק העונשין, שהמטרה שלהן – אנחנו רוצים להיאבק בפשיעה במקומות המשמעותיים ביותר, ואפשר לצערנו גם להכניס בהם דברים שהם פחות רלוונטיים

דוד לוי:  עכשיו כשהעברנו גביית דמי חסות, זה באמת הרבה יותר - - -      

צביקה פוגל: עוה"ד בבלי, שאל חבר הכנסת אריאל קלנר האם - - -     

דוד לוי: אז אמרתי, האיזונים לדעתי צריכים להיות בדברים האחרים, למשל: בדיונים הרבה יותר מהירים בבית המשפט, ביידוע הרבה יותר ברור של החשוד - - -     

צביקה פוגל: האם מראש האירועים שאותם ציין חבר הכנסת קלנר כלולים בתוך האפשרות הזאת?     

דוד לוי: באופן תיאורטי כן, כמו שתקיפה יכולה להיות הנחת יד, באופן תיאורטי כמובן

אריאל קלנר: קצין משטרה, כשהוא מגיע, הוא צריך לנמק באופן פרטני, או שהוא צריך לסמן וי ברובריקות, כמוח שקורה כרגע?     

צביקה פוגל: שאלה טובה, אנחנו נשמח לשמוע את התשובה

אריאל קלנר: שוב, אנחנו מדברים פה על שלילת חירויות של אנשים

צביקה פוגל: הנושא הובן, אנחנו גוזלים מעצמנו את הזמן

אריאל קלנר: צריך לדייק את זה

צביקה פוגל: אנחנו רוצים להצביע בסוף

צביקה פוגל:  אדוני ניצב משנה גלעד בהט, בבקשה

גלעד בהט: אני לא אכנס לנושא של העבירות, או החרגת עבירות מסוימות, אני אגיד את זה בעדינות, צריך לדייק את זה משמעותית, אנחנו צריכים עוד לשבת על זה – גם למשטרה יש כמה וכמה השגות, גם על הנושא של ההחרגה בכלל וגם על סוג העבירות

גלעד בהט:  אני חושב שצריך לשבת על זה, ואני חושב שלקראת קריאה שנייה ושלישית, אני מאמין שיהיה פה דיון יותר משמעותי, גם עם הערות וסייגים - - -     

צביקה פוגל: האם אתה רומז שהדיונים עד עכשיו היו לא משמעותיים?     

גלעד בהט: לא, אני מדבר על הנושא הזה

גלעד בהט:  הדיונים היו מאוד משמעותיים

אליהו (אלי) רביבו: אדרבה, אתה נוסך בי דווקא אופטימיות רבה, ניצב משנה גלעד, שכן על פי דבריך אני יכול להתרשם שיש אופק לכך שאתם תסכימו שקציני משטרה, שהחוק צמח מתוך הצורך הנואש שלהם, יישמעו כאן, תשמעו את דעותיהם, את עמדותיהם, ואולי באמת כך נוכל לדייק את זה יותר, אתם צודקים

אליהו (אלי) רביבו:  שכן עד רגע זה אתם לא מאפשרים לקצינים מבצעיים להגיע לכאן ולהשמיע את קולם החלוש

אליהו (אלי) רביבו:  תודה

צביקה פוגל: חבר הכנסת רביבו, אנחנו רק בקריאה ראשונה

צביקה פוגל:  לקראת קריאה שנייה ושלישית, אני מבטיח לכם שגם ניתן זמן וגם נדון בעידונים, אבל אנחנו רוצים להתקדם

צביקה פוגל:  בבקשה, ניצב משנה גלעד בהט

גלעד בהט: כמו שאמרתי, אני חושב שצריך לדייק את התיקון שהוכנס לגבי סוגי העבירות

גלעד בהט:  יכול להיות שצריך לקיים עוד דיון בעניין הזה

גלעד בהט:       לגבי הנושא השני, אני חושב שיש פה כמה דברים שדיברתי עליהם גם בפעם שעברה, ומאחר שנציג הפרקליטות גם הזכיר אותם, אני חושב שחשוב להגיד אותם – לנושא ההסכמה יש משמעות מאוד גדולה פה ביכולת של קציני המשטרה ליישם את ההסכמה

אריאל קלנר: מה זו ההסכמה? יש הסכמה?     

צביקה פוגל: אני לא יכול לשמוע את שניכם

אריאל קלנר: שאלת הבהרה

צביקה פוגל: אבל אני לא יכול לשמוע את שניכם

צביקה פוגל:  כשהוא יסיים את דבריו, תשאל אותו שאלה

גלעד בהט: כדי שאני אוכל להבהיר את דבריי, אני חייב לסיים אותם

גלעד בהט:  אני חושב שכשאני אסיים אותם, הם יהיו יותר בהירים

צביקה פוגל: אריאל, אני גם מכין לך את הרקע לדיונים שתמלא את מקומי, שיהיה פה סדר

צביקה פוגל:  חבר הכנסת אריאל קלנר, אתה לא מקשיב לי

צביקה פוגל:  אני מכין לך את הרקע לדיונים שאתה תחליף אותי פה, שיהיה פה סדר

צביקה פוגל:  אם אתה לא תשמור עליו, איך ישמרו על זה כשאתה תנהל את הדיון? בבקשה גלעד

צביקה פוגל:  אני רק מרמז, שהוא הולך להחליף אותי בשבוע הבא באיזה דיון או שניים, בבקשה

גלעד בהט: אנחנו שמחים לכל אחד

גלעד בהט:  נושא ההסכמה, או כמו שהוגדר, ביטול הסכמת החשוד לנושא של תנאי השחרור, אני חושב שהוא נושא חשוב מאוד, וכפי שאמר חבר הכנסת סעדה, חייבים להכניס אותו פנימה

גלעד בהט:       הנושא של מסירת אמצעי הקשר או הכתובות לאיתור אותו חשוד, שיש קשיים מרובים מאוד לאתר אותו כדי להאריך את התנאים או כדי לזמן אותו לדיונים, הוא נושא מאוד חשוב

גלעד בהט:       אני  חושב שצריך להכניס את נושא תנאי המפקח וחילוט הערבויות ודברים נוספים שמופיעים בוועדת דותן, אני חושב שחשוב מאוד שייכנסו כדי לתת מכלול שלם לאירוע הזה, שבאמת יעשה שינוי – באמת יעשה שינוי

גלעד בהט:  אני מקווה מאוד שהנושאים האלה ייכנסו לקריאה שנייה ושלישית, אנחנו מאוד מבקשים

גלעד בהט:  זאת גם דרישה שלנו מדיונים קודמים עוד הרבה לפני ועדת דותן ובוודאי עכשיו

גלעד בהט:       אני שומע את זה כבר פעם שלישית, אנחנו לא עונים על זה, אז אני חייב לענות לחבר הכנסת רביבו, בסוף מי שקובע את מדיניות משטרת ישראל זה המפקח הכללי

גלעד בהט:  אני מניח שיש הרבה מאוד דעות להרבה מאוד קצינים

גלעד בהט:  גם אני הייתי  מפקד תחנה, אני מאוד מעריך את כל התחנות שעושות עבודה מדהימה, אבל בסוף מי שקובע את מדיניות משטרת ישראל זה המפקח הכללי

גלעד בהט:  הוא זה שמחליט על המדיניות, הוא זה שקובע אותה, ואנחנו פועלים בשמו, ולא כל קצין משטרה מציג את העמדה שלו בעניין הזה, ולכן אנחנו כאן

גלעד בהט:  תודה

אליהו (אלי) רביבו: אדוני היושב-ראש, ראשית אני מודה לך שאתה מתייחס, כי זה נושא כאוב באמת, אז אני מודה לך שאתה מתייחס

צביקה פוגל: אתה הורג את הזמן עכשיו, אתה רוצה שנדחה את זה עוד פעם?     

אליהו (אלי) רביבו: חלילה, זה לא מופנה אישית למישהו מהפרסונות פה

צביקה פוגל: חבר הכנסת רביבו, תאמין לי, הוא הבין אותך מצוין, כולנו הבנו מצוין

גלעד בהט: אנחנו מבינים אחד את השני

צביקה פוגל: אני אדאג שבדיונים הבאים יבואו גם אנשי שטח כדי לדבר על זה

צביקה פוגל:  יש לך עוד שאלות?         

אריאל קלנר: אני שאלתי לגבי הנימוק, או שפספסתי

גלעד בהט: אתה צודק, אדוני, אני אענה לך

גלעד בהט:  בכל מצב שבו מגיע אדם כאשר הוא עצור והוא מרואיין על ידי קצין משטרה שמוסמך לכך, במסגרת הריאיון הזה נבדקים קודם כל החשד הסביר, עילת המעצר, ולאחר מכן נשקל האם ניתן לשחררו, ואם כן, באיזה תנאים, כך שזה לא סימון וי, זה ריאיון

גלעד בהט:  הוא שומע את דברי החשוד

אריאל קלנר: מה מוצג בסוף?     

גלעד בהט: אני מסביר, הוא שומע את דברי החשוד, הוא שומע את טענותיו, הוא מסתכל, קורא את חומר החקירה, ולאחר מכן הוא ממלא, מה שנקרא, דוח קצין ממונה, שבו הוא מפרט – את החשד הסביר, את עילת המעצר, את השיקולים ואת ההחלטה הסופית ורושם אותה, כמובן בהתאם להחלטה

גלעד בהט:  זו יכולה להיות החלטה על מעצר, זו יכולה להיות החלטה על שחרור ללא תנאים או על שחרור בתנאים, ואז הוא גם מונה את התנאים אחד, אחד, כאשר על כל תנאי הוא צריך למנות אותו כדי שהוא ייכנס לתוקף, וכמובן הערבויות

אריאל קלנר: למיטב ידיעתי, היום זה בסוף נגמר בסימוני וי

אריאל קלנר:  כמובן יש מקום להערות, אבל בסוף זה נגמר בסימוני וי

נתנאל לגאמי: מדויק

אריאל קלנר: אבל עכשיו הסמכות שלו להגדיל את הכמות תעלה

צביקה פוגל: אריאל, מה ההערה?      

אריאל קלנר: אם אנחנו מרחיבים את הסמכות לשלילת החירות של אדם, מן הראוי שהדברים יהיו הרבה יותר מנומקים מאשר סימוני וי ברובריקות שהוכנו מראש

משה סעדה: קלנר, זה הכול בהסכמה

אריאל קלנר: מה זה הסכמה? הסכמה היא לא סימטרית

אריאל קלנר:  אין סימטריה

משה סעדה: אתה יכול להגיד לא

צביקה פוגל: מה ההצעה? מה אתה רוצה שיהיה במקום ה-וי?     

אליהו (אלי) רביבו: הוא יכול להחליט שהוא לא מעוניין

אריאל קלנר: - - - אבו כביר

אליהו (אלי) רביבו: לא, שמורה לו הזכות - - -     

צביקה פוגל: עזבו, תנו לי רגע לנהל את הדיון הזה

אריאל קלנר: ההצעה היא שאם אנחנו מרחיבים את הסמכות, גם האחריות לצורך העניין של קצין המשטרה תעלה, במובן הזה שהוא יצטרך למלא בצורה הרבה יותר מפורטת ולנמק בצורה מפורטת, למה אנחנו מרחיקים ולמה אנחנו שוללים חירות של אדם בטרם הורשע

צביקה פוגל: הערתך נרשמה

צביקה פוגל:  תודה

צביקה פוגל:       גבי ממשרד המשפטים, בבקשה

גבריאלה פיסמן: בוקר טוב, אדוני

גבריאלה פיסמן:  אני מבינה שנעשתה כאן עבודה מאומצת ביומיים האחרונים, שנועדה להביא את ההצעה הזו למקום שהוא יותר מאוזן

גבריאלה פיסמן:       אני חושבת שלמרות הכוונות הטובות, התוצאה היא תוצאה שגויה

גבריאלה פיסמן:  יש לנו כן הצעה שמבוססת על המלצות ועדת דותן

גבריאלה פיסמן:  אני חושבת שאין כאן בהילות אמיתית לקדם הסדר, שהוא הסדר לא מאוזן

גבריאלה פיסמן:  בשבוע הבא נקבעה כבר ישיבה אצל השרים להצגת המלצות הוועדה

גבריאלה פיסמן:  הוועדה כוללת התייחסות גם להערות שנשמעו כאן, בין היתר לדרישת ההסכמה עם איזון בהקשר הזה, שמאפשר גם היוועצות בסניגור

גבריאלה פיסמן:       אני חושבת שנכון היה שהוועדה תמתין מעט ותקבל הצעה שהיא נכונה יותר, מאוזנת יותר, מתואמת גם עם הסניגוריה, גם עם הפרקליטות וגם עם משטרת ישראל ומשרד המפשטים כמובן ותגיע לתוצאה הנכונה והמאוזנת בהקשר הזה

צביקה פוגל: תודה רבה

צביקה פוגל:       עוד מישהו רוצה להתייחס? בבקשה, טל גבאי ואחרי זה נתי

טל גבאי: ממש בקצרה

טל גבאי:  העמדה של לשכת עורכי הדין ברורה

טל גבאי:  אנחנו סבורים שאין הלימה בין הכלי שמוצע במסגרת הצעת החוק לבין הבעיה המשותפת לכולנו, הפשיעה החמורה

טל גבאי:  אני שם את זה רגע בצד

טל גבאי:  לדעתנו זה מנציח את אוזלת היד, ואני נדרש רק לתיקון כרגע, למרות שעמדתנו מאוד מאוד ברורה נגד

טל גבאי:       מה שצורם בכל התיקון הזה זה היעדר ביקורת שיפוטית אפקטיבית, ואי אפשר לרתום את העגלה ולהתעלם מהפיל שבחדר, זה לא יכול להיות

טל גבאי:       צריך לדבר על שני מצבים: יש מצב אחד שבו החשוד, לא משנה התקופה, אני חושב שהתקופות לא מידתיות ולא יעברו מבחן בג"ץ

טל גבאי:  אני חושב שזאת רפורמה של ממש בסמכויות המשטרה, וצריך להתייחס לזה בכובד ראש, אבל בוא נשים את זה גם בצד

טל גבאי:  יש לנו שני מצבים: מצב אחד שבא הקצין הממונה, אומר לחשוד את התנאים והחשוד מסכים לתנאים, בסדר? ואז הוא משוחרר מתחנת המשטרה בתנאים שקבעו

טל גבאי:  יש מסלול שני, שאותו קצין ממונה ניגש לחשוד, מציג לו את התנאים, את תנאי השחרור, בדגש על המילה שחרור, והחשוד אינו מסכים, משום שהוא סבור שהתקופות הן ארוכות

טל גבאי:  במצב הזה, למרות שנקודת המוצא היתה אמורה להיות שחרור, מה שיקרה בפועל זה שהוא ייעצר, הוא ייענש ויובא בפני שופט

טל גבאי:  אבל אם נקודת המוצא היא שחרור, למה אנחנו צריכים להעניש אותו? אם נקודת המוצא של הקצין הממונה בשני המצבים, בין אם ניתנת הסכמה ובין אם לא, היתה שחרור מתחנת המשטרה, למה אנחנו צריכים להעניש חשוד ולהגיד לו: אה, בגלל שלא הסכמת, עכשיו אתה תבלה לילה במעצר, אנחנו נביא אותך בפני שופט ואז הוא יחליט מה שהוא יחליט, וכנראה בית המשפט יחליט לשחרר אותו, ובגלל זה המשטרה כל כך מפחדת להביא אותו בפני בית המשפט, כי למעשה, כמו שאנחנו סבורים, השימוש בהצעת החוק הזאת ייעשה אך ורק במקרים של עבירות חמורות, שהמשטרה לא הצליחה לגבש את החשד הסביר

טל גבאי:       לכן, כאשר הוא יובא בפני שופט, השופט יגיד: חבר'ה, אין פה כלום וישחרר אותו, ולכן המשטרה כל כך מתנגדת למילה הסכמה, כי המשמעות של אי הסכמה זה הבאה בפני שופט

טל גבאי:  אנחנו צריכים לשאול את המשטרה: למה אתם כל כך חוששים? בוא נביא אותו בפני שופט

טל גבאי:  אם התיק הוא מוצק, השופט יאריך את המעצר, יכול להיות שהוא גם יעצור אותו, יכול להיות שהוא יחמיר את עמדת המשטרה

טל גבאי:       אם נקודת המוצא של הקצין הממונה היא שחרור, צריך להורות על שחרור no matter what, לא משנה מה, ואז אפשר לקבוע כל מיני מנגנונים אחרים, זאת אומרת: בין אם להטיל את הנטל על אותו חשוד לגשת ולערער תוך פרק זמן מסוים, ובין אם להטיל את הנטל על המשטרה, שבתום תקופה מקסימלית תהיה מחויבת להביא אותו בפני שופט, אבל לא יכול להיות מצב שאם נקודת המוצא היא שחרור, חבר הכנסת פוגל, לא יכול להיות מצב שהוא ייעצר בגלל שהוא לא מסכים לתנאים המפליגים הללו

טל גבאי:  אני חושב שפה חוטאת הצעת החוק

טל גבאי:  תודה רבה

צביקה פוגל: תודה על ההתייחסות המאוד ראויה ומלומדת, עורך הדין טל גבאי, באמת

צביקה פוגל:  גם אם אנחנו לא תמיד מסכימים, אני חייב לומר שרצינותך ומקצועיותך עומדים לך פה בהחלט לדוגמה

צביקה פוגל:  תודה

נתנאל לגאמי: קודם כל, אני מצטרף לקומפלימנטים לחברי ואני באמת רוצה לומר כמה נקודות, ואני גם אתייחס לשאלות

נתנאל לגאמי:  אני ממונה ארצי על ייצוג עצורים בסניגוריה הציבורית ועל עוד כמה נושאים בסניגוריה הציבורית, ואני אתייחס דווקא לשאלות גם של חבר הכנסת קלנר

נתנאל לגאמי:       קודם כל, אנחנו סבורים שהצעת החוק לא תקיים את מטרת החוק של מלחמה בפשיעה

נתנאל לגאמי:  אנחנו אמרנו את זה כמה וכמה פעמים, ואני רוצה שוב להסביר מדוע

נתנאל לגאמי:  צריך לומר בכנות, סמכות השחרור בתחנה נועדה רובה ככולה, אבל בוודאי רובה הגדול, לאנשים נורמטיביים, זו האמת

נתנאל לגאמי:  צריך לומר את זה – סכסוכי שכנים, כמו שאמר קודם חבר הכנסת קלנר, עבירות קלות, ואז האנשים האלה משתחררים בתחנה

נתנאל לגאמי:       אני אדבר גם על שאלת ההסכמה, כי שאלת ההסכמה היא חשובה, כי בשאלת ההסכמה יש מהות

נתנאל לגאמי:  הרי מדוע בכלל המחוקק בא ואומר: אנחנו צריכים הסכמה? הרי אם יש לי סמכות לעצור אותו – אמנם עד 24 שעות בלי הסכמה – אז למה אני צריך לשחרר אותו בהסכמה?     

צביקה פוגל: שאלה טובה

נתנאל לגאמי: כי הבסיס של חוק המעצרים הוא בסיס שיש לי חשד סביר ויש לי עילת מעצר

נתנאל לגאמי:  אם אין לי את הדברים האלה, אני לא יכול בכלל לשחרר בתנאים, אין על זה מחלוקת

נתנאל לגאמי:  אם יש לי עילת מעצר, אני צריך שאותו אדם יסכים לתנאים כי אם לא, שחררתי אדם שהתנאים – אני לא מאיין אותם

נתנאל לגאמי:       לצורך העניין, עכשיו אני יודע שהאדם מסוכן ואני מאיין את התנאים רק אם אני משחרר אותו בתנאי מסוים והוא אומר: אני לא יכול לעמוד בתנאים האלה, או שאני לא רוצה בפן האידיאולוגי, לא רוצה לעמוד בתנאים האלה

נתנאל לגאמי:       לכן הבסיס של חובת ההסכמה, ולכן – ופה אני קצת חולק על חברי – אני לא מעניש אותו, אם הוא לא מסכים לתנאים האלה, אלא המחוקק אומר בחוק המעצרים: לא הסכים לתנאים, אני עוצר אותו, אבל הבסיס של מה שחברי אומר הוא נורא נורא נכון

נתנאל לגאמי:  אם הבסיס מלכתחילה הוא שאני צריך לשחרר את אותו אדם והתיק הזה הוא לא תיק מעצר, למה אני עוצר את אותו אדם בסופו של יום?      אני חושב שהצעת החוק הזאת, שהמטרה של הצעת החוק של מלחמה בפשיעה החמורה – שוב, אני אמרתי לחבר הכנסת רביבו, וגם אני התרגשתי מהדברים של חבר הכנסת רביבו – היא לא בדרך הזאת; יכול להיות שבדרכים אחרות

נתנאל לגאמי:  אנחנו בסופו של יום נפגע באנשים הנורמטיביים

נתנאל לגאמי:  האנשים שמשתחררים בתחנה הם בדרך כלל אנשים בלי העבר הפלילי

נתנאל לגאמי:  זה יוביל לריבוי מעצרים, כיוון שאנשים יבואו ויגידו: אנחנו לא יכולים לעמוד בתנאים האלה

נתנאל לגאמי:  אתם יודעים מה זה להרחיק אנשים עכשיו לשלושה חודשים מהבית? או אפילו מעצר בית של 15 ימים או 90 יום מעצר יישובי, שאני אומר לאדם: אתה נמצא במקום מסוים? ועל מה?      הרי על מה אנחנו מדברים? היום מה זאת עבירה בת מעצר לפי חוק המעצרים? עבירה בת מעצר זאת עבירה שהיא לא חטא, אוקי? כמעט כל העבירות בחוק העונשין

נתנאל לגאמי:  אני גם מסתכל על רשימת העבירות, והאמת היא אני לא מצליח להבין את הרציונל ואת הקשר בין העבירות, ואני מסכים עם מה שאמר חברי, שאנחנו חייבים לדייק את זה

נתנאל לגאמי:  זה נכון שהתיקון פה שהורידו את עבירות הנשק – כשאני אתמול ראיתי את זה, אמרתי: מה, עבירות נשק לא – 144, או שיש פה גם עבירות אחרות, אבל עבירות איומים כן?      אנחנו יודעים כמה אנשים מגיעים לתחנת המשטרה בגלל עבירות איומים, וכשאנחנו מדברים על עבירות איומים, על מה אנחנו מדברים? אנחנו תמיד חושבים על הרף המאוד מאוד חמור, אבל עבירות איומים, זה גם יכול להיות המילה "חכה תראה" – כן, זאת עבירת איומים – "אני אראה לך מה זה" זו עבירת איומים, ואנשים מגיעים לתחנת המשטרה ונעצרים על זה

נתנאל לגאמי:       אני רוצה לתת לכם דוגמה אחת מאתמול

צביקה פוגל: ובזה אתה מסיים

נתנאל לגאמי: אני מסיים, אבל אני גם רוצה לדבר על האיזונים

צביקה פוגל: לא, נתי

נתנאל לגאמי: אז אני לא אתן את הדוגמה של אתמול, אני כן רוצה לדבר על האיזונים

נתנאל לגאמי:  בגלל כל הדברים שאמרתי, אני חושב שלא יכול להיות שאנחנו נותנים סמכות מנהלית בלי שני דברים, או אפילו שלושה דברים שחייבים חייבים חייבים להיות בתוך הדבר והם נמצאים בחוק של ועדת דותן

נתנאל לגאמי:  רוב האנשים האלה לא מיוצגים, צריך לומר את האמת, ואנחנו נפגע פה במיוחד באוכלוסיות החלשות, כי אין פה חובת ייצוג

אריאל קלנר: גם לא תהיה לך לביקורת השיפוטית

אריאל קלנר:  אם לבן אדם אין עורך דין, איזה ביקורת שיפוטית יכולה להיות פה?     

נתנאל לגאמי: ברור, ברור

צביקה פוגל: אריאל, אני אתן לך תיכף להתייחס, לדבר, לשאול שאלות כמה שאתה רק רוצה

נתנאל לגאמי: אז קודם כל לא יכולה להיות – וזה חלק מההצעה של ועדת דותן – סמכות של שחרור בתחנה, בטח לא כזאת, בלי חובה של מינוי של עורך דין

נתנאל לגאמי:       דיברנו על הביקורת השיפוטית, סעיף 43 לחוק המעצרים מדברים על ערר לפי סעיף קצין ממונה

נתנאל לגאמי:  הדיון חייב להיות דיון מהיר, מדוע? כי הרי אם הבן אדם לא יכול לעמוד בתנאים, הוא חייב דיון מהיר, אני לא יכול להשאיר אותו במעצר עד שיהיה דיון

צביקה פוגל: הבנו

נתנאל לגאמי: הדבר האחרון, העניין של הביקורת השיפוטית, על מי אני מטיל אותה? על מי אני מטיל אותה? לבוא ולהגיד לאנשים: אני עכשיו משתמש בסמכות מנהלית ואתם תלכו לבית משפט, לטעמי זה לא ראוי ולא נכון

אליהו (אלי) רביבו: כך או כך זה היה הסדר, מה זאת אומרת?      

נתנאל לגאמי: אבל ההערה של חבר הכנסת רביבו היא נכונה, זה היה הסדר, זה נכון, אבל התקופות היו קצרות יותר

נתנאל לגאמי:  היום אנחנו מבקשים לתת סמכויות ארוכות יותר, שהן קשות לאנשים

נתנאל לגאמי:  אגב, אני אם תשאלו אותי, חושב שהסמכויות שגם נמצאות בחוק הן סמכויות משמעותיות, אבל ניחא

לימור סון הר-מלך: גם מה שהם עושים זה קשה מאוד לאנשים

צביקה פוגל: נתנאל, אתה חייב לסיים

נתנאל לגאמי: אני מסיים, הדבר האחרון, ואני באמת מודה לכבוד יושב הראש על הזמן

נתנאל לגאמי:  קודם כבוד יושב הראש אמר: אני לא רוצה לדבר על שימוש לרעה, אבל זה לא חשש שאנחנו יכולים להוריד אותו מהשולחן

צביקה פוגל: נכון

נתנאל לגאמי: אנחנו לא יכולים, אנחנו חייבים לשים אותו על השולחן

נתנאל לגאמי:  אני יום יום – אמרתי את זה פעם ועוד פעם ואני חוזר עוד פעם – רואה ביקורות משמעותיות של בית משפט על אי שימוש בסמכות קצין ממונה

נתנאל לגאמי:  אני כסניגור מייצג רואה מה זאת אסמכתה לשחרור ורואה מה זאת אסמכתה למעצר

נתנאל לגאמי:  כמו שאמר חבר הכנסת קלנר, אין שום נימוק, יש וי, יש רובריקות, ואנחנו לא יכולים – כשהמטרה של הצעת החוק היא מצוינת, כולנו רוצים להילחם בפשיעה החמורה

נתנאל לגאמי:  זאת לא הדרך, וההצעה של ועדת דותן היא הצעה מאוזנת, טובה, שאני מקווה שתוביל בסוף למטרה של הפחתה במעצרים

נתנאל לגאמי:  תודה

צביקה פוגל: תודה

צביקה פוגל:  אתה חייב להבין, כמו חלק נכבד מהנוכחים פה, שככל שתהיו יותר ממוקדים ותדעו להצביע לנו על הדברים, יהיה לנו יותר קל להתייחס

צביקה פוגל:  כשאתם מתחילים את ההתפלפלות המשפטית, כל האנשים שהם לא משפטנים כמוכם ולא בעלי ידע כמוכם, מאבדים אתכם, אתם לא רוצים שזה יקרה

צביקה פוגל:       חבריי חברי הכנסת, אני נותן לכם עכשיו את הזמן כל אחד גם לומר דברי סיכום, גם לשאול שאלות, אם יש לכם

צביקה פוגל:  אנחנו חייבים להתכנס ללוח זמנים, ואני לא אחרוג ממנו

צביקה פוגל:  אם אתם רוצים לאפשר לעצמכם לדבר, בבקשה

צביקה פוגל:  חבר הכנסת צבי סוכות, בבקשה

צבי ידידיה סוכות: תודה רבה

צבי ידידיה סוכות:  אדוני יושב הראש, קודם כל אני חייב לומר שאני מעריך מאוד מאוד את חבר הכנסת רביבו באופן כללי, בטח על הכוונות בהצעת החוק הזו, אבל בכל אופן אני חושב שיש פה כמה בעיות שחייבים להתייחס אליהן

צבי ידידיה סוכות:       צריך לזכור תמיד, שההגבלות האלה זה עונש בפני עצמו

צבי ידידיה סוכות:  בסוף, כשאדם מגיע לתחנת המשטרה ומקבל שלושה חודשים של הרחקה מהבית שלו, לפעמים לכל האזור שהוא גר בו, זה עונש משמעותי מאוד

צבי ידידיה סוכות:  מהניסיון שלי במהלך השנים, בדרך כלל המשטרה נותנת את המקסימום שיש לה

צבי ידידיה סוכות:  בדרך כלל המקסימום שיכולים לתת הרחקה או מעצר בית, זה מה שהם נותנים, ולכן אני לא חושב שתהיה פה איזושהי מידתיות, ואני כן מבקש אם אפשר לקראת הדיונים הבאים, שהמשטרה תביא לנו את האחוזים של כמה הם ביקשו מתוך מה שאפשרו להם עד היום

צבי ידידיה סוכות:       דיברו כאן הרבה על ההסכמה

צבי ידידיה סוכות:  כשאדם מגיע לחדר חקירות, לצורך העניין אחד שחסם כביש בהפגנה

אליהו (אלי) רביבו: לא רלוונטי

צבי ידידיה סוכות: לא רלוונטי?     

אליהו (אלי) רביבו: זה לא רלוונטי

לימור סון הר-מלך: זה מוחרג

צבי ידידיה סוכות: הוצאתם, אוקי

צבי ידידיה סוכות:  נתנו פה משהו אחר, עבירת איומים

נתנאל לגאמי: סיכון חיי אדם

אליהו (אלי) רביבו: גם לא רלוונטי

נתנאל לגאמי: אם יכתבו סיכון חיי אדם – עבירה של 20 שנה

משה סעדה: כן, זאת עבירת פשע

נתנאל לגאמי: אז זה נכנס

משה סעדה: זה רק תלוי באיזו הפגנה, תלוי באיזו הפגנה, זה לא כל הפגנה

נתנאל לגאמי: חבר'ה, הפררוגטיבה של המשטרה זה לבחור - - -     

משה סעדה: זה תלוי בצבע, צבע ההפגנה קובע

צביקה פוגל: 	משה, ההערות שלכם הן הערות נכונות, והן הערות שאני רושם אותן, כי בסוף נצטרך גם לדייק אותן, זה ברור

צביקה פוגל:  אנחנו לא מתעלמים מהן, הן גם חשובות מאוד כדי שהחוק הזה באמת יהיה חוק שאנחנו שלמים איתו, אז בואו נתמקד בזה שאנחנו מעירים את ההערות, ולא מתחילים לפסול עכשיו את כל מה שאפשר

צבי ידידיה סוכות: יכול להיות שלא הבנתי מה כלול כאן ומה לא

צביקה פוגל: ההערה שלך היא הערה חשובה, כי בסוף צריך לדייק את זה, גם אמרו את זה גורמים אחרים

צבי ידידיה סוכות: אז אני כן ארצה לדיונים הבאים לקבל את הנתונים האלה, אם אפשר עד הסוף

צבי ידידיה סוכות:       כשמדברים פה על הסכמה, צריך לזכור שהסכמה זה סוג של הסכמה באיומים

צבי ידידיה סוכות:  מגיע אדם שאומרים לו: או שתישן לילה במעצר, או שתצטרך לחתום על הסכמה, כמעט תמיד הוא יחתום

צבי ידידיה סוכות:       הנקודה האחרונה היא נקודה שחבר הכנסת קלנר העלה, ברגע שאתה שוחררת מהמעצר ואתה עכשיו צריך להגיע לביקורת שיפוטית, אם אין לך כסף לעורך דין, כנראה שאתה לא תעשה את זה, אחרת יש לך סניגוריה ציבורית

צבי ידידיה סוכות:       אמר פה חבר הכנסת רביבו בצדק, לפני שאני אדבר איתו קודם לפני שאני מגבש דעה על החוק, אז אני לוקח את זה לתשומת לבי וכך נעשה

צביקה פוגל: מאה אחוז

צביקה פוגל:  תודה

צביקה פוגל:       בבקשה, חבר הכנסת אריאל

אריאל קלנר: אני רק אומר דבר אחד

אריאל קלנר:  קודם כל, אני אשב אתך אלי, אני גם עקבתי אחרי הדיונים הקודמים

אריאל קלנר:  כוונותיך מצוינות לעילא ולעילא

אריאל קלנר:        שאלה פשוטה אליכם, לכולנו, לחבריי

אריאל קלנר:  למה שאנחנו לא נדייק את זה שהסמכויות האלה יופעלו על פי חומרת האשמה, לדוגמה: אם האשמה היא משהו של 10 שנים ומעלה, אפשר אולי לשקול, אבל לא על כל עבירה כזאת או אחרת, כמו שאני רואה שנכנסות פה עבירות, שבסופו של דבר גם אם מדובר באדם אשם, ואנחנו עדיין מדברים פה על חף מפשע, שלך תדע מה יהיה בסוף, אבל גם אם מדובר במישהו שהוא אשם, בסופו של דבר לפעמים העבירות האלה הן רחוקות מלהיות כאלה חמורות כדי שעוד לפני שהוא בכלל אשם, אנחנו נרחיק אותו מהסביבה, אנחנו נעניש אותו רק על סמך איזושהי השערה, ואז אולי גם נשיג - - -      

צביקה פוגל: הערה טובה מאוד

צביקה פוגל:       גלעד, אני אתן לך, אי אפשר להתעלם מזה שנכנסת לדיון, אתה יכול להיות רגוע

גלעד קריב: אני שמח ששמת את לבך, ואני בטוח שאתה שמח בהגעתי

צביקה פוגל: אתה הרי יודע שאני שמח תמיד לראות אותך

צביקה פוגל:  בבקשה, חבר הכנסת סעדה

משה סעדה: אני נאלץ בצעד חריג להסכים עם הסניגורים בעניין הזה של האיום במעצר, ואני אתן דוגמה קלאסית

משה סעדה:  חוקר מרגיש שבסופה של חקירה הוא צריך מעצר בית של שישה ימים ויש לו צורך אמיתי

משה סעדה:  כל עוד זה וולונטרי, מה יקרה? הוא יבוא לנחקר ויגיד: אתה מוכן? הוא יגיד לו: מה פתאום, אני לא מסכים, ואז הוא יגיד לו: בסדר גמור, אז עכשיו יש לנו אופציה לעצור אותך ללילה, כי אין לי ברירה, אני לא יכול להביא אותך בפני שופט ולהאריך תנאים בהסכמה כרגע, כי אין שופט בשלוף

משה סעדה:  לכן מה שיקרה שתמיד תהיה לו הסנקציה הזאת להלין אותך לילה

משה סעדה:       תגיד לי: יש ביקורת שיפוטית? לא, אין, למה? כי בבוקר הוא ישחרר אותך

משה סעדה:  אני מכיר את הטריקים האלה, המשטרה עושה את זה כמעשים שבכל יום

משה סעדה:  זה נובע מזה שאין סמכות לשוטר

משה סעדה:  אם היית נותן לו סמכות שלא בהסכמה, הוא לא היה משתמש בסנקציה, אתה מבין? הפוך על הפוך

משה סעדה:  ברגע שאתם משאירים הסכמה ונותנים כזאת כמות של ימים, אתם פוגעים בזכויות ומאלצים את המשטרה לנהוג שלא כחוק, כי הרי הוא רצה לשחרר למעצר בית והוא מחזיר אותו בלי שום ביקורת

משה סעדה:       לכן אני אומר, לפעמים צריך להיות חכם, להבין שנכון יותר לדייק את הימים וזה הרבה יותר כוח לשוטר

משה סעדה:  רביבו, חשוב תקשיב מהניסיון שלי בשטח

אליהו (אלי) רביבו: אדוני היושב-ראש, דבריו מפריעים לנציגת משרד המשפטים לתדרך את חברי גלעד קריב

צביקה פוגל: לא לא, עזוב, עזוב, אליהו

צביקה פוגל:  אליהו, לא אצלי, בבקשה

גלעד קריב: לא לא, סליחה

גלעד קריב:  זה ממש חרפה שאתה אומר לי דבר כזה

גלעד קריב:  זה זלזול - - -     

צביקה פוגל: ראית שעצרתי אותו, גלעד, עזוב

אליהו (אלי) רביבו: - - -     

גלעד קריב: לא הבאת לי להנחתה, מה קרה? מה זה הדבר הזה? חוצפה

צביקה פוגל: חבר הכנסת גלעד קריב, ראית שזה גם לא מקובל עלי

גלעד קריב: חוצפה

משה סעדה: לכן באיזונים בין הדברים, אני חושב שגם הפרקליטות, גם המשטרה וגם הסניגוריה יסכימו שנכון לדייק אותם יותר, ומצד שני לאפשר למשטרה את הסמכות האמיתית והמשמעותית לעצור אדם למעצר בית גם ללא הסכמה, כי אחרת, פוגל, אני אומר לך, נמצא את עצמנו עם אנשים שיצאו שלא כדין, רק בגלל שהם לא הסכימו ל-15 יום

משה סעדה:  לכן זה לא נכון, ואנחנו חוטאים לאמת

משה סעדה:  לכן אני אומר, לא יודע מתי נכון לקיים את הדיון הזה, אולי נצביע עכשיו בקריאה ראשונה ואחר כך - - -      

אליהו (אלי) רביבו: זה לא סל מינימום ואנחנו נוכל לטייב את זה לקראת ההצבעה על הקריאה השנייה

צבי ידידיה סוכות: אדוני היושב-ראש, אני חייב רק לתקן, כי מה שנאמר לי כאן הוא לא נכון וביררתי את זה שוב, חסימת כבישים כן מופיעה כרגע בתוך הדבר הזה

צביקה פוגל: צבי, אנחנו התחייבנו לדייק את זה לקראת קריאה שנייה ושלישית, ברורות לי ההערות

אריאל קלנר: למה לא לדייק את זה לקראת הקריאה הראשונה? למה לא לדייק את זה לקריאה הראשונה?     

צבי ידידיה סוכות: אפשר לדחות את זה בכמה ימים, לוח הזמנים שלך, אבל זה גם לא בשל לקריאה ראשונה

צבי ידידיה סוכות:       אני לא יכול להיות שלם, שאנחנו ניתן לקצין משטרה לקחת כל אדם שחוסם כביש ולתת לו שלושה חודשים הרחקה מהאזור שהוא גר בו

צביקה פוגל: תצביעו נגד, הכול בסדר

צביקה פוגל:  הזכות שלכם נתונה בידיכם

צביקה פוגל:       חבר הכנסת רביבו ומשה, אתה מפריעים

צביקה פוגל:  אתם רוצים שנגיע לאן שאנחנו רוצים?  אז בבקשה

צביקה פוגל:       חבר הכנסת גלעד קריב, בבקשה

גלעד קריב: אני לא אשוב להתייחס להערה, באמת המכוערת של חברי חבר הכנסת רביבו

גלעד קריב:  כשתגלה מי הסב את תשומת לבי – הרי אני לא חבר בוועדה – להצעת החוק הקיצונית, הלא מידתית, ואני לא אשתמש במילים נוספות שלך, יפלו לך המכנסיים

אליהו (אלי) רביבו: למה?      

גלעד קריב: ואתה עוד תגלה מי זה

משה סעדה: גם השיח על המכנסיים לא ראוי, מה זה השיח הזה?     

גלעד קריב: ייפער לך הפה, בסדר? יופי, ייפער פיך, אם תגלה מי

צביקה פוגל: בואו נקשיב פעם אחת, גם אם לא נוח לנו, בבקשה

גלעד קריב: מדובר בהצעת חוק קיצונית, לא מידתיות, אין בה פרט אחד שעונה לקריטריונים של מידתיות בהצעות שנוגעות בסופו של דבר להפעלת כוח משטרתי ולזכויות של חשודים

גלעד קריב:       די להסתכל בשינוי בהיקף הימים בכל אחד מהסעיפים כדי להבין עד כמה יש פה מהלך קיצוני, מהלך שלא מנסה – לא מנסה ללכת עקב בצד אגודל בתחום שבו הזהירות מתחייבת

גלעד קריב:  אנחנו עוסקים בסמכויות של שוטרים בראשיתו של ההליך הפלילי, עוד בשלב שבו המשטרה – אני כבר לא מדבר על הגורמים שמחליטים אם להעמיד אדם לדין בעבירות של פשע

גלעד קריב:  המשטרה עוד לא גיבשה את ראשית עמדתה לגבי החשד; מקנים פה, או רוצים להקנות כאן לקציני משטרה ברמה המקומית כוח לעצר ולצמצם את זכויותיו של החשוד, של היחיד בהיקפים דרמטיים, וכפי שהיטיב לתאר חבר הכנסת סעדה, אנחנו ממש לא מדברים על זירה של הסכמה חופשית של האדם

גלעד קריב:       האדם, שלפעמים הוא כן גם אדם מן היישוב, נמצא ברגע מאוד מאוד מפחיד של איום במעצר

גלעד קריב:  כולנו יודעים איך נראית חוויית המעצר במדינת ישראל

גלעד קריב:  קל מאוד, קל מאוד לאדם מן היישוב להיות בסיטואציה שהוא נחקר, שהוא נעצר או מעוכב על אחת מהעבירות הללו

גלעד קריב:  לא מדובר בארכי-פושעים, שנעצרים בפעם המי יודע כמה

גלעד קריב:       אם היינו מבקשים את הבדיקות מהמשטרה, להערכתי היינו מגלים שרוב המעצרים של אנשים בעבירות שנכללות כאן, מסתיימות בשום דבר

נתנאל לגאמי: גם בלי כתב אישום בסוף

גלעד קריב: מסתיימות בלי שום דבר בשחרור של האדם מן העיכוב או מן המעצר, אז בסיטואציה המפחידה הזאת, שהאדם מן היישוב מובא, רוצים לתת לקצין משטרה את הסמכות להרחיק אדם לשלושה חודשים? את הסמכות לשים אדם במעצר בית 15 ימים, מה אתם השתגעתם? מה, זאת מדינת משטרה?      ניחא, היו באים ואומרים: תראן, כדי להתמודד עם הפשיעה, אנחנו רוצים להעלות ב-25%, ב-50% את מספר הימים שבהם קצין משטרה יכול להפעיל את סמכותו, אבל ב-300%? מה קרה לכם? והוראת שעה לשלוש שנים?      אני מגיע מוועדת החוקה

גלעד קריב:  אני מגיע מוועדת החוקה

גלעד קריב:  לא סתם חבר הכנסת רביבו רצה מאוד שזה יגיע לוועדה הזו, כי בוועדת החוקה כשדנים במלוא הרוחב של חוק סדר הדין הפלילי, מבינים את הדוקטרינה הזאת של האיזונים בין לתת למשטרה את הכלים להיאבק בפשיעה לבין ההגנה – זה אפילו לא זכויות חשודים, האנשים פה, אני אפילו עוד לא אקרא להם חשוד, אדם נמצא בבירור ראשוני

אליהו (אלי) רביבו: עובר אורח

צבי ידידיה סוכות: אנחנו נעביר לחבר הכנסת רוטמן את הקומפלימנטים שלך לוועדת החוקה

צביקה פוגל: בואו נקשיב גם לגלעד

גלעד קריב: אדם נמצא בראשיתו של ההליך

גלעד קריב:  הרי בואו נאמר את האמת, אם היה בידי המשטרה חשד מבוסס בשלב הזה, היו משאירים את האדם במעצר, על מה אתם מדברים? הרי עצם העובדה שמציגים לאדם את החלופה הזו, מה זה אומר? שלמשטרה עצמה אין די ראיות בשלב הזה, אפילו בשביל להשאיר את הבן אדם ללילה, או שהמשטרה אומרת: עזוב, אני לא צריכה, אני יודעת שהאדם בסוף ישתחרר, אבל זה נוח לי עכשיו להרחיק אותו לשלושה חודשים מאזור מסוים

גלעד קריב:       אם לא די שההצעה הזאת היא לא חוקתית; אין בה גרם של מידתיות; היא קיצונית, יושבים פה שורה של חברי קואליציה חשובים, שאני רוצה באמת לשאול אתכם כחברי קואליציה, יש החלטת ועדת שרים

גלעד קריב:  חברים, החלטת ועדת השרים אותה לא חוקתית, אין בה גרם של מידתיות, היא קיצונית

גלעד קריב:  שורה של חברי קואליציה חשובים, שאני רוצה באמת לשאול אתכם, יש החלטת ועדת שרים

משה סעדה: קריב, אתה הגעת מאוחר

צבי ידידיה סוכות: אתה לא שמעת את עמדתנו, גלעד

גלעד קריב: האזנתי בדרכי לכאן

גלעד קריב:  הייתי מגיע לפה בשמונה, לא שמתי לב שהדיון התחיל

משה סעדה: זה בסדר

גלעד קריב: אבל האזנתי, אני יודע שאתם הבעתם הסתייגות, גם שמעתי את דבריך כשנכנסתי

גלעד קריב:  אבל אני אומר לכם עכשיו לא כתלונה, אני אומר לכם כחברי קואליציה, יש החלטת ועדת שרים

משה סעדה: יש דוח דותן

גלעד קריב: אני אומר משהו על דוח דותן, אבל תעזבו רגע, אין דוח דותן – אין דוח דותן

גלעד קריב:  אתה יושב-ראש ועדה מטעם הקואליציה, יש החלטת ועדת שרים שאומרת שמאשרים את ההצעה הזאת בטרומית ולא מתקדמים איתה, ממזגים אותה לממשלתית

גלעד קריב:  זו ועדה שלכם, של הממשלה

גלעד קריב:  זו ההחלטה, אני לא מבין, אתם לא מכבדים את ההחלטות של ועדת שרים לענייני חקיקה של הקואליציה שלכם? של הממשלה שלכם? איך זה יכול להיות? מה תהיה המשמעות של ועדת שרים לענייני חקיקה? יש איזשהו סדר עבודה בבית הזה

גלעד קריב:       אדוני היושב-ראש, עכשיו אני פונה אליך, לא לח"כ המציע

גלעד קריב:  ח"כ מציע רוצה לקדם את זה לראשונה

גלעד קריב:  אבל יש החלטת ועדת שרים, שקובעת שלא מקדמים את ההצעה הזו  מעבר לטרומית, למה? כי שר המשפטים אמר בוועדת שרים: דוח דותן יוצא מן המכבש

גלעד קריב:  אני מניח שבניגוד אלי – אני לא יודע מה יש בדוח דותן – שר המשפטים כנראה יודע לאיזה כיוון הולכות ההמלצות של דוח דותן

גלעד קריב:  אני לא יודע, הן בטח לא מגיעות לזה

גלעד קריב:  אבל שר המשפטים, שיודע שעוד שבועיים, עוד שלושה, דוח דותן אצלו על השולחן – הוא זה שהוביל את ההחלטה, שלא מתקדמים מעבר לטרומית

גלעד קריב:  אז כיו"ר ועדה קואליציונית מבחינת היחסים בין הרשות המחוקקת לרשות המבצעת, הנוהג בבית הזה – לא אני צריך להגן על החלטות ועדת שרים, זאת הממשלה שלכם

גלעד קריב:  אני מבקש שלא תביא את ההצעה הזאת לקריאה ראשונה ותכבדו את החלטות ועדת השרים, וגם תכבדו את העובדה שישבה כאן ועדה על המדוכה כמה שנים טובות

גלעד קריב:  היא מביאה את המסקנות שלה עוד שבוע, עוד שבועיים, לא הגיוני לכבד גם את הוועדה, גם את השופטת שעומדת בראשה וגם את שר המשפטים ואת החלטות ועדת השרים לענייני חקיקה?     

אליהו (אלי) רביבו: אפילו להחזיר אותו למציאות שבה זה מוסכם עם שר המשפטים, אתה לא מאפשר לי להגיד לו?     

צביקה פוגל: רגע רגע רביבו, אני נותן לך את מילות הסיכום

אליהו (אלי) רביבו: אני לא רוצה, אני מוותר עליהן

גלעד קריב: - - - שהחלטת ועדת שרים לא תפגע ברצונו רק של שר המשפטים והסיכום שלך אתו אתמול בלילה?     

אליהו (אלי) רביבו: לא לא, לא אתמול בלילה

צביקה פוגל: חבר הכנסת גלעד קריב, תודה רבה

צביקה פוגל:  זה היה מאוד חשוב להקשיב לך

צביקה פוגל:  אני חושב שהערת פה עוד כמה נקודות, שבהחלט חשוב לראות אותן, גם אם הן הוארו באור אחר, וזה בסדר גמור, זה חלק מהעניין

צביקה פוגל:       רגע לפני שאנחנו נשמע את היועץ המשפטי לוועדה, חבר הכנסת רביבו המציע, האם יש לך מה לומר? משהו נוסף שאתה רוצה?     

אליהו (אלי) רביבו: כן, יש לי מה לומר, אני אשמור את זה בעזרת השם לשלב הבא

אופיר טישלר: מעבר לדברים שנאמרו ונשנו, ואני לא אחזור כאן על העניין של ועדת דותן שאנחנו ממתינים לה, חסרה לדעתי מן ההצעה ומדברי ההסבר עבודת השטח

אופיר טישלר:  אם יש איזושהי עבודת שטח שנעשתה, שאם היו יותר ימים למשטרה – זה מה שהיה משנה את הפשיעה בשטח, לפני שנותנים כמו ששמענו גם מגורמים מקצועיים וגם מחברי הכנסת סמכויות כל כך משמעותיות, כבירות ביד המשטרה, ביד הקצין הממונה

אופיר טישלר:  למה נקבעו המכסות הללו דווקא? למה 90? איך בין 15 ל-90 לא נעצרו ב-20 או ב-30? או מאידך ב-120? זאת אומרת, מאיפה השרירותיות בקביעת המספרים?     

צביקה פוגל: הדוגמה הראשונה הספיקה, לא צריך להמשיך

אופיר טישלר: תהיתי לעצמי גם מה משותף, ואני מנסה לגלות את המכנה המשותף לסעיפים שנקבעו בסעיף 2 –ההתפרצות לרכב, סעיפים שממש לא שייכים, זאת אומרת: על מה זה מונח? אלה ההערות שאני רוצה להציג בפני חבר הכנסת

צביקה פוגל: הערות חשובות

צביקה פוגל:  תודה

אליהו (אלי) רביבו: אגב, כבר התייחסתי אליהן

צביקה פוגל: אתה בסדר

צביקה פוגל:       היועץ המשפטי לוועדה, עוה"ד גלעד, בבקשה

גלעד נווה: כמה הערות מהירות

גלעד נווה:  אני לא רוצה לחזור על הדברים שנאמרו בישיבות הקודמות, אבל אני מסכים שכן צריך להיות פה דיוק – גם של העבירות, גם של רשימת העבירות, זה משהו שנאמר כאן

גלעד נווה:  צריך לראות איזה עבירות אולי צריכות לרדת, איזה עבירות צריכות להישאר, איזה עבירות אולי  צריך להוסיף, מתי באמת המשטרה יותר משתמשת, פחות משתמשת בדברים האלה

גלעד נווה:  מתי עבירות פשע, לצורך העניין כמו שנאמר כאן, בסופו של דבר יש עילת מעצר, ולכן לא ישתמשו בכלל בכלי הזה לגבי העבירות האלה

אליהו (אלי) רביבו: ברשותך, אדוני היועץ המשפטי, לציין שיש כבר דוח עמוק ומוסדר של מרכז המחקר והמידע, שפענח ונתן מענה לשאלות האלה

גלעד נווה: נכון, אנחנו ביקשנו את זה בשני דיונים אחורה, העניין הוא שהתייחסו שם רק לארבע עבירות פרטניות מתוך כל העבירות - -      

צביקה פוגל: נכון

גלעד נווה: - - עבירות אלימות במשפחה, איומים, הפרעה לשוטר במילוי תפקידו, ואני לא זוכר מה היתה העבירה הרביעית

נורית יכימוביץ: אני רק יכולה להגיד, שככל שמדובר בצורך בנתונים על עבירות ספציפיות, אם תעבירו לנו רשימה מסודרת של העבירות יממה קודם נניח, אני אשמח לאתר את הנתונים מהקובץ

צביקה פוגל: זה בדיוק מה שנעשה

גלעד נווה: בהקשר הזה אני רוצה להתייחס לדברים של חבר הכנסת קריב, לדברים של חבר הכנסת קלנר וגם לדברים של עוה"ד טישלר

גלעד נווה:  צריך יהיה כנראה עוד מידע כדי לגבש פה הסדר שהוא קצת יותר מהודק, נקרא לזה ככה, לקראת השנייה והשלישית

גלעד נווה:  כל מה שקשור לנושא של איזונים, לנושא של ההסכמה, לנושא של מפקח, חילוט ערבויות, ייצוג, ביקורת שיפוטית, אלה נושאים שהם באמת מאוד משמעותיים; הם כרגע נעדרים מההצעה הזאת

גלעד נווה:  הם כנראה מופיעים בוועדת דותן, אנחנו לא יודעים את זה

גלעד נווה:  אני מניח שגם הדברים האלה יצטרכו לקבל איזשהו ביטוי בהצעה, לפחות בדיונים להכנה לשנייה ושלישית

גלעד נווה:       אני גם מציע שהוועדה תציין את זה בדברי ההסבר של הצעת החוק, בהנחה שזה מאושר בוועדה לקריאה ראשונה

גלעד נווה:  צריך יהיה לציין שהוועדה תדון בדברים האלה לקראת השנייה ושלישית

צביקה פוגל: הערות חשובות מאוד

צבי ידידיה סוכות: חסימת כביש כולל או לא כולל?     

צביקה פוגל: גלעד, רצית הערת ביניים? בבקשה

אליהו (אלי) רביבו: למה אני לא והוא כן?     

צביקה פוגל: נתתי לך ולא ניצלת את זה

צביקה פוגל:  בבקשה, גלעד

גלעד קריב: אדוני, אני רוצה לבקש ממרכז המחקר והמידע לקבל סקירה משווה של סמכויות דומות של קציני משטרה במדינות המערב

צביקה פוגל: ה-OECD

גלעד קריב: במדינות האיחוד האירופי, בקנדה, בארצות הברית ובאוסטרליה

גלעד קריב:  אני חושב שברגע שנראה את הנתונים, נבין כמה הצעת החוק הזו היא קיצונית, אפילו במציאות שבה ישראל צריכה לחזק את יכולות המשטרה להתמודד עם הפשיעה, אבל זה – כמו שאמרו על הכוזרי, כוונתך רצויה, מעשיך קצת פחות

דוד לוי: מה עם ברזיל והודו?     

צביקה פוגל: דוד, תודה – תפסיקו עם הקטנוניות הזאת כל פעם להעיר עוד הערה ועוד עוקצנות ועוד משהו

גלעד קריב: את הסטנדרטים שלכם לגבי מדינת משטרה אנחנו מכירים היטב

צביקה פוגל: אתה עכשיו נגרר

אליהו (אלי) רביבו: זה מותר

צביקה פוגל: מכובדי, היו פה כל כך הרבה הערות, היו פה כל כך הרבה דברים

צבי ידידיה סוכות: אני לא קיבלתי מהיועץ המשפטי לגבי חסימות כביש - - -      

גלעד נווה: - - - לגבי השימוש בסעיפים הספציפיים, לדעתי זה יותר משטרה והמשרד, אני מודה שאני לא יודע - - -      

גלעד קריב: אני כבר הולך לומר לך כיו"ר ועדת חוקה לשעבר מה הולכת להיות תשובת המשטרה – אין באפשרותנו לגזור את הנתונים בכמה תחנות משטרה מתנים לאנשים את הדברים - - -     

צביקה פוגל: מכובדי, תודה רבה, הבנו

צביקה פוגל:  אם מישהו חושב שאני לא לוקח את ההערות לתשומת לבי, הוא טועה ולא עוקב אחרי הדרך שבה אני כן מתנהל פה בדרך כלל כיושב-ראש הוועדה, ואני כן מתכוון לקחת את הדברים האלה לתשומת לבי

צביקה פוגל:  אני לא מתעסק כל היום רק בענייני משילות ומעמדו של שוטר ועוצמתו של השוטר

צביקה פוגל:       אני לא פחות מתייחס לזכות שלנו כאזרחים בשגרה לקיים חיי שגרה נורמליים

צביקה פוגל:  חלק מאותם חיי שגרה נורמליים זה להרחיק את אותם אנשים, שעלולים להפר את אותו איזון בחיי השגרה שלנו

צביקה פוגל:  לכן לא כל החוקים שאנחנו מחוקקים נוגעים לכל הדברים ולא הכול מגן רק על זכויות החשוד, לפעמים צריך להגן גם על זכויות החברה

צביקה פוגל:       אני כן אצביע הפעם על החוק הזה, מכיוון שאני רוצה לקדם את מה שאתם כל הזמן מציגים לי עם ועדת דותן

צביקה פוגל:  ועדת דותן התחילה ב-2019, מונתה ב-2018

צביקה פוגל:  חבריי היקרים, אני לא מתכוון לדחות את זה עוד

צביקה פוגל:  אם בסופו של דבר, יבואו החוקים של ועדת דותן מתוך הוועדה, מתוך הדוח, ונצטרך לא לקדם את החוק הזה, אין לי עם זה שום בעיה

צביקה פוגל:  אבל נכון לרגע זה, אין לנו משהו אחר, ולכן אנחנו כן נקדם את החוק הזה

צביקה פוגל:  לקראת הקריאה השנייה והשלישית נעשה את כל האיזונים ואת כל העידונים ואת כל העדכונים שצריך

צביקה פוגל:  אבל נכון לרגע זה, חשוב שהדבר הזה יונח על השולחן

גלעד קריב: אדוני יכול להסביר לי איך הדבר מתיישב עם החלטת ועדת השרים? או שאדוני כיושב-ראש ועדה מטעם הקואליציה מודיע בפומבי, שהחלטות ועדת השרים הם לא מעניינו? יש החלטת ועדת שרים

צביקה פוגל: יושב-ראש הוועדה קיבל - -      

גלעד קריב: זה לא קשור

צביקה פוגל: - - יושב-ראש הוועדה קיבל את רשותם של יושב-ראש ועדת השרים וממלא מקומו לקיים את הדיון הזה ואת ההצבעה עליו

גלעד קריב: זה בניגוד להחלטת ועדת השרים, זה לא ייאמן שאני מגן - - -     

צביקה פוגל: יאמר גלעד קריב את אשר הוא רוצה והכול בסדר

גלעד קריב: אני לא מבין את זה, זה פשוט לא נתפס

צביקה פוגל: מכובדי, מי בעד להגיש את ההצעה לקריאה ראשונה במליאה? מי נגד? לא גלעד, לדעתי אין לך זכות להצביע

גלעד קריב: יש לי, אני חבר - - -     

צביקה פוגל: אוקי, סליחה

צביקה פוגל:  מי נמנע?         

צביקה פוגל: אושרה

צביקה פוגל: אנחנו שלושה בעד, אחד נגד, אין נמנעים

גלעד קריב: רביזיה

אריאל קלנר: אני נמנע, אני נמנע

צביקה פוגל: ההצעה תועבר, הרביזיה תידון – מתי אני חייב לעשות את זה? אנחנו נקיים את זה ב-10:45, בסדר? תודה